शैक्षणिक सत्र में होगा बदलाव, बढ़ेंगे टीचिंग डे
हिमाचलके सरकारी स्कूलों के शैक्षणिक सत्र में बदलाव की तैयारी चल रही है। राज्य में चल रहे सरकारी स्कूलों में टीचिंग डे 240 दिनों के बजाय 250 दिन का हो सकता है। वार्षिक परीक्षाएं और प्रैक्टिकल की क्लासेज को भी इसी टीचिंग शेड्यूल में शामिल किया जाएगा। केंद्रीय मानव संसाधन एवं विकास मंत्रालय (एमएचआरडी) ने राज्य सरकार को हिमाचल के साथ लगते पड़ोसी राज्यों में एक समान टीचिंग शेड्यूल करने को कहा है। केंद्र के आदेशों को अमलीजामा पहनाने के लिए उच्चतर शिक्षा विभाग ने इस पर होमवर्क शुरू कर दिया है। उच्चतर शिक्षा विभाग ने चंडीगढ़, पंजाब, हरियाणा, जम्मू कश्मीर और उत्तराखंड राज्यों से टीचिंग डे का ब्योरा मांगा है। केंद्र से मिले पत्र के अनुसार सभी राज्यों को अपने पड़ोसी राज्यों के पैट्रन को देखते हुए प्रस्ताव तैयार करना होगा। चंडीगढ़ में सालाना 250 टीचिंग डे हैं। ऐसे में हिमाचल में भी इतने ही टीचिंग डे करवाए जा सकते हैं। जम्मू और कश्मीर सहित अन्य पड़ोसी राज्यों के टीचिंग डे का ब्योरा अभी तक विभाग के पास नहीं पहुंचा है। मार्च महीने के अंत तक केंद्र सरकार ने टीचिंग डे को लेकर प्रस्ताव भेजने को कहा है।
hin_Deva hin_Deva